2. ปัจจัยความเสี่ยง

1.  ความเสี่ยงในการประกอบธุรกิจ

-   ความเสี่ยงจากการแข่งขันด้านราคา

ปัจจุบันสินค้าคอนกรีตมวลเบาในท้องตลาดเป็นที่นิยม และมีความต้องการมากขึ้น
มีการนำไปใช้ทดแทนผนังอิฐมอญ อิฐบล๊อก และผนังประเภทอื่นๆ ที่เคยใช้กันอยู่เดิม
จึงส่งผลให้การแข่งขันทางด้านราคาลดลง โดยดูได้จากแนวโน้มอัตราการขาย
และราคาขายที่เพิ่มขึ้นมากในปีที่แล้ว และเนื่องจากผลิตภัณฑ์ของบริษัทฯเป็นผลิตภัณฑ์ที่มีคุณภาพสูง
เป็นที่ยอมรับของลูกค้ามาเป็นเวลานานแล้ว รวมทั้งที่ผ่านมา บริษัทฯ มีนโยบายในการให้ความรู้
ความเข้าใจเกี่ยวกับผลิตภัณฑ์ของบริษัทฯ เพื่อกระตุ้นให้ผู้บริโภคเกิดการเปลี่ยนแปลงพฤติกรรม
โดยเจาะจงหันมาใช้ผลิตภัณฑ์คอนกรีตมวลเบาคุณภาพสูงประเภทเกรด G4
ซึ่งจะส่งผลให้มีปริมาณความต้องการใช้คอนกรีตมวลเบาในเกรด G4 เพิ่มขึ้นเป็นจำนวนมากอีกด้วย

ตารางแสดงข้อมูลการผลิตคอนกรีตมวลเบาแยกตามชั้นคุณภาพ ปี 2555

  ------------------ ----------------- ----------------- -----------------
  ผู้ผลิต               ชั้นคุณภาพ 2         ชั้นคุณภาพ 4         ชั้นคุณภาพ 6

  Superblock         ไม่ผลิต             ผลิตเป็นหลัก         ผลิตเฉพาะโครงการ

  Q-Con              ผลิตเป็นหลัก         ผลิตเฉพาะโครงการ   ไม่ผลิต

  ThaiCon            ผลิต               ผลิตเป็นหลัก         ไม่ผลิต

  Smart block        ผลิตเป็นหลัก         ผลิตเฉพาะโครงการ   ไม่ผลิต

  PCC                ผลิตเป็นหลัก         ผลิตเฉพาะโครงการ   ไม่ผลิต
  ------------------ ----------------- ----------------- -----------------

ซุปเปอร์บล๊อก เป็นผู้ผลิตในชั้นคุณภาพ 4 เป็นหลัก และ ชั้นคุณภาพ 6 ตามความต้องการของลูกค้า
โดยไม่มีการผลิตในชั้นคุณภาพ 2

1.  ความเสี่ยงด้านการผลิต

-   ความเสี่ยงจากการเข้ามาของคู่แข่งขันรายใหม่

ในปี 2555 ไม่พบว่ามีการเข้ามาเพิ่มของ ผู้ผลิตรายใหม่
ซึ่งอาจแสดงว่าตลาดเริ่มมีความสมดุลและตลาดยังขาดแรงจูงใจอันมากพอที่จะดึงให้มีผู้ลงทุนในตลาดคอนกรีตมวลเบานี้
ดังนั้นการแข่งขันยังคงอยู่ในกลุ่มผู้จำหน่ายเดิมๆอยู่

ในส่วนตลาดเดิมผู้ผลิตที่เปิดมานานเริ่มมีฐานลูกค้าที่สั่งซื้อเป็นประจำต่อเนื่องเป็นของตัวเองมากขึ้น
และ แน่นแฟ้นขึ้น
ซึ่งลักษณะนี้จะเป็นอุปสรรคอันหนึ่งที่ผู้ที่จะเข้ามาลงทุนแข่งขันรายใหม่ต้องมีความยากลำบากในการแย่งชิงลูกค้าเป็นของตัวเอง
ผู้ผลิตเดิมก็ล้วนยังสามารถเพิ่มปริมาณการผลิตได้อีกหากต้องการ ดังนั้นถึงแม้ปริมาณความต้องการ
ความนิยมอิฐมวลเบาจะเพิ่มขึ้นก็ตาม แต่
ศักยภาพของผู้ผลิตรายเดิมยังผลิตได้เพียงพอกับตลาดได้อย่างไม่ลำบาก หรือ ขาดแคลนเลย

อย่างไรก็ตาม
หากมีผู้ประกอบการรายใหม่ที่จะเข้ามาลงทุนในธุรกิจประเภทนี้จะต้องประสบกับข้อจำกัดที่สำคัญ
(Barrier of Entry) ได้แก่
เทคโนโลยีในการผลิตผลิตภัณฑ์คอนกรีตมวลเบาเป็นเทคโนโลยีเฉพาะด้าน (Special Knowhow)
รวมถึงต้องอาศัยระยะเวลา ประสบการณ์ และการวิจัยสูตรการผลิต (Learning Curve)
เพื่อปรับปรุงสูตรการผลิตให้สามารถผลิตสินค้าที่มีมาตรฐานสอดคล้องกับความต้องการของลูกค้า

นอกจากนี้ ธุรกิจผลิตผลิตภัณฑ์คอนกรีตมวลเบาเป็นธุรกิจที่ใช้เงินลงทุนสูง การสร้างโรงงานผลิต
จะต้องใช้เงินลงทุนประมาณ 650 - 800 ล้านบาท อีกทั้งการก่อสร้างโรงงานผลิตสินค้า
การสั่งซื้อและติดตั้งเครื่องจักร ตลอดจนการทดสอบการผลิตสินค้า จะต้องใช้ระยะเวลาไม่ต่ำกว่า 1
ปี ซึ่งจะทำให้ผู้ประกอบการรายใหม่มีต้นทุนเพิ่มสูงขึ้น การลงทุนจึงมีความเสี่ยงค่อนข้างมาก
นอกจากนั้นแล้วสินค้าของบริษัทเป็นสินค้าที่มีคุณภาพระดับสูงสุดในประเทศ
บริษัทผลิตผลิตภัณฑ์คอนกรีตมวลเบาเกรด G4 ซึ่งเป็นเกรดคอนกรีตมวลเบาที่เป็นที่ต้องการของลูกค้า
และผลิตภัณฑ์คอนกรีตมวลเบาของบริษัทยังได้รับการรับรองมาตรฐานผลิตภัณฑ์อุตสาหกรรม เลขที่
มอก.1505-2541 และการรับรองมาตรฐาน ISO 9001:2008
ซึ่งเป็นมาตรฐานรับรองคุณสมบัติระดับโลก
ส่งผลให้ผลิตภัณฑ์ของบริษัทจึงเป็นผลิตภัณฑ์ที่มีคุณภาพและเป็นที่ยอมรับของลูกค้า
ซึ่งถือได้ว่าปัจจัยดังกล่าวเป็นส่วนที่ช่วยให้บริษัทมีข้อได้เปรียบที่เหนือกว่าคู่แข่งที่จะเข้ามาใหม่

-   ความเสี่ยงจากความผันผวนด้านราคาของวัตถุดิบที่ใช้ในการผลิต

สำหรับราคาของวัตถุดิบหลักที่สำคัญในการผลิต อันได้แก่ ปูนซีเมนต์ และปูนขาว
ในบางช่วงเวลาบริษัทฯ
มีโอกาสประสบภาวะความผันผวนด้านราคาเช่นเดียวกับราคาวัสดุก่อสร้างทั่วไปในตลาด
อย่างไรก็ตาม
บริษัทคาดว่าบริษัทสามารถควบคุมความเสี่ยงด้านความผันผวนของราคาวัตถุดิบได้เนื่องจากลักษณะการปรับราคาแต่ละครั้งไม่มากนัก
รวมทั้งบริษัทฯ มีแผนเพื่อป้องกันและควบคุมความเสี่ยงจากการขาดแคลน
โดยบริษัทจะมีฐานข้อมูลของตัวแทนจำหน่ายและผู้ประกอบการหลายราย
เพื่อให้บริษัทไม่ต้องพึ่งผู้ประกอบการเพียงรายใดรายหนึ่ง และหากมีการเปลี่ยนแปลงราคา
ก็จะต้องมีการแจ้งให้แก่บริษัทฯ ทราบเป็นการล่วงหน้า
ซึ่งจะทำให้บริษัทสามารถควบคุมราคาซื้อวัตถุดิบล่วงหน้าได้
และวัตถุดิบหลักที่กล่าวถึงนี้ก็เป็นวัตถุดิบหลักสำหรับโรงงานผลิตคอนกรีตมวลเบาแห่งอื่นด้วยเช่นกัน
ดังนั้นหากมีการเปลี่ยนแปลงมากก็สามารถแจ้งการปรับราคาขายแก่ลูกค้าได้โดยไม่มีผลกระทบกับยอดจำนวนของบริษัทฯ

ในส่วนของทราย ซึ่งเป็นวัตถุดิบสำคัญอีกอย่างหนึ่งนั้น
บริษัทฯไม่มีความเสี่ยงจากความผันผวนด้านราคาเลย
เพราะมีบ่อทรายเป็นของตัวเองและยังสามารถใช้งานไปได้อีกเป็นเวลานาน
ต่างจากบริษัทฯคู่แข่งรายอื่นๆที่ต้องจัดซื้อทรายเข้ามาเพื่อการผลิต

-   ความเสี่ยงจากภัยพิบัติทางธรรมชาติ

ในช่วงปลายปี 2554 ที่ผ่านมาได้เคยมีปัญหาน้ำท่วมซึ่งมีผลกระทบในวงกว้าง
โรงงานผลิตคอนกรีตมวลเบาบางรายประสบปัญหาน้ำท่วมโรงงานจนผลิตไม่ได้
บางรายน้ำท่วมจนไม่สามารถเดินทางเข้าถึงโรงงานได้ ทั้งวัตถุดิบไม่สามารถสั่งเข้าเพื่อทำการผลิต
และสินค้าที่ผลิตแล้วก็ไม่สามารถจัดส่งถึงลูกค้าได้

โรงงานของบริษัทฯ ตั้งอยู่บนทำเลที่เป็นพื้นที่สูงไม่มีปัญหาน้ำท่วม
และยังมีเส้นทางเข้าออกได้หลายเส้นทางจึงไม่ประสบปัญหาทั้งด้านการผลิต
และจัดส่งสินค้าในช่วงเวลาดังกล่าว ทั้งนี้ในปี 2555 ที่ผ่านมาไม่พบว่ามีปัญหาน้ำท่วมหนักเช่นปี
2554

1.  ความเสี่ยงด้านการเงิน

-   ความเสี่ยงจากการที่บริษัทไม่สามารถปฏิบัติตามเงื่อนไขที่ระบุในสัญญาเงินกู้

บริษัทมีวงเงินกู้ยืมระยะยาวกับธนาคารพาณิชย์ในประเทศแห่งหนึ่ง จำนวนเงิน 230 ล้านบาท และ
300 ล้านบาท ตามลำดับ ภายใต้เงื่อนไขของสัญญา บริษัทมีกำหนดชำระดอกเบี้ยเป็นรายเดือน
อ้างอิงอัตราดอกเบี้ยขั้นต่ำสำหรับเงินกู้ที่ธนาคารคิดกับลูกค้าชั้นดี (Minimum Lending Rate :
MLR) ต่อปี และมีกำหนดชำระคืนเงินต้น ภายใน 6 ปี โดยชำระเป็นรายเดือนรวม 65 และ 66
งวด ตามลำดับ ตามจำนวนเงินที่ระบุไว้ในสัญญา

ปัจจุบันบริษัทและสถาบันการเงินได้ลงนามร่วมกันในบันทึกข้อตกลงแก้ไขเพิ่มเติมสัญญาปรับปรุงโครงสร้างหนี้เมื่อวันที่
24 ธันวาคม 2555 โดยธนาคารได้คิดดอกเบี้ยเงินกู้ยืมดังกล่าวในอัตราดอกเบี้ยปกติ
ซึ่งมีเงื่อนไขการจ่ายชำระคืนแบ่งตามประเภทของกลุ่มหนี้ดังต่อไปนี้

หนี้กลุ่มที่ 1 ชำระหนี้โดยการผ่อนชำระหนี้เงินต้น 266.42 ล้านบาท
ให้แล้วเสร็จภายในเดือนมีนาคม 2556

หนี้กลุ่มที่ 2 การชำระดอกเบี้ยจำนวน 39.48 ล้านบาท
โดยแบ่งชำระให้แล้วเสร็จภายในเดือนมีนาคม 2556

หากบริษัทชำระหนี้ให้แก่ธนาคารตามที่ตกลงไว้ในสัญญาเสร็จสิ้นครบถ้วน
ธนาคารจะผ่อนผันไม่เรียกเก็บดอกเบี้ยผิดนัดที่ค้างชำระทั้งจำนวนเป็นเงิน 57.45 ล้านบาท

ทั้งนี้ หลักประกันสำหรับหนี้สินตามสัญญาปรับโครงสร้างหนี้ ดังกล่าว ได้แก่ เงินฝากธนาคาร
ที่ดินพร้อมสิ่งปลูกสร้างและเครื่องจักรของบริษัท
รวมทั้งที่ดินซี่งเป็นแหล่งทรายทั้งหมดที่ใช้ในการดำเนินงานของบริษัท
และที่ดินของบริษัทที่เกี่ยวข้องกัน รวมทั้งกรรมการบริษัทได้เข้าค้ำประกันในนามส่วนตัวเต็มวงเงิน

อย่างไรก็ตามเมื่อวันที่ 15 พฤศจิกายน 2555 บริษัทได้ลงนามในสัญญาจะซื้อจะขายทรัพย์สิน กับ
บริษัท ปูนซีเมนต์นครหลวง จำกัด(มหาชน) และ/หรือ บริษัทย่อย
โดยมีมูลค่าซื้อขายตามสัญญาดังกล่าวรวม 500 ล้านบาท
และมีกำหนดรับชำระเงินและโอนทรัพย์สินที่ใช้ในการดำเนินธุรกิจอิฐมวลเบาให้แก่ บริษัท
อินทรีซุปเปอร์บล๊อก จำกัด ภายในวันที่ 31 มีนาคม 2556
โดยเงินที่ได้จากการขายทรัพย์สินครั้งนี้จะนำมาเพื่อชำระหนี้สินที่บริษัทมีกับธนาคารทั้งหมด
ซึ่งกำหนดระยะเวลาดังกล่าวเป็นระยะเวลาที่สอดคล้องกับเงื่อนไขในสัญญาปรับปรุงโครงสร้างหนี้

ณ 31 ธันวาคม 2555 บริษัทมียอดหนี้สินตามสัญญาปรับโครงสร้างหนี้คงเหลือจำนวน 283.29
ล้านบาท โดยธนาคารได้คิดดอกเบี้ยเงินกู้ยืมดังกล่าวในอัตราดอกเบี้ยปกติ

-   ความเสี่ยงจากอัตราดอกเบี้ย

เนื่องจากตามสัญญาเงินกู้ กำหนดอัตราดอกเบี้ยเป็นอัตราลอยตัว ดังนั้น
บริษัทจึงมีความเสี่ยงในเรื่องการเปลี่ยนแปลงของอัตราดอกเบี้ย แต่อย่างไรก็ตาม
เนื่องจากอัตราดอกเบี้ยที่ธนาคารกำหนดให้บริษัทจ่ายเป็นอัตราปกติ
ซึ่งที่ผ่านมาไม่มีการเปลี่ยนแปลงมากนัก
และบริษัทสามารถชำระดอกเบี้ยให้แก่ธนาคารได้ตามปกติในช่วงปี 2555 ที่ผ่านมา โดยในปี 2555
มีจำนวนดอกเบี้ยที่บริษัทชำระให้แก่ธนาคารทั้งสิ้นเป็นจำนวน 34.77 ล้านบาท
ซึ่งจำนวนเงินที่นำมาชำระดอกเบี้ยดังกล่าว
เป็นจำนวนเงินที่บริษัทจัดสรรจากกระแสเงินสดที่ได้รับจากการดำเนินการ
ซึ่งบริษัทจะได้มีการจัดทำประมาณการล่วงหน้าตัวเลขการชำระให้แก่ธนาคารเพื่อนำมาจัดการและควบคุมการบริหารสภาพคล่องให้เหมาะสม
 ดังนั้น ความเสี่ยงในเรื่องการชำระดอกเบี้ยนั้น บริษัทคาดว่าจะสามารถบริหารจัดการได้

อย่างไรก็ตาม ภายหลังการโอนขายทรัพย์สินที่ใช้ในการดำเนินธุรกิจหลักให้แก่ บริษัท
อินทรีซุปเปอร์บล๊อก จำกัด แล้ว บริษัทจะนำเงินที่ได้รับเพื่อชำระหนี้คืนให้แก่ธนาคารทั้งหมด
ส่งผลให้ภายหลังการดำเนินการครั้งนี้แล้ว
บริษัทจะไม่มีภาระหนี้สินกับธนาคารและไม่มีภาระเรื่องการชำระดอกเบี้ยกับธนาคารอีกต่อไป

-   ความเสี่ยงด้านสินเชื่อที่เกี่ยวเนื่องกับลูกหนี้การค้า

บริษัทมีนโยบายป้องกันความเสี่ยงด้านสินเชื่อที่เกี่ยวเนื่องกับลูกหนี้การค้า
โดยบริษัทมีนโยบายการให้สินเชื่อที่ระมัดระวังและการกำหนดวิธีการชำระเงินจากการขายสินค้า
โดยการขายบางส่วนเป็นการขายโดยเปิดหนังสือค้ำประกัน
และบางส่วนให้ลูกค้าจ่ายเงินล่วงหน้าค่าสินค้า ดังนั้น
บริษัทจึงคาดว่าจะไม่ได้รับความเสียหายจากการเรียกชำระหนี้จากลูกหนี้เหล่านั้นเกินกว่าจำนวนที่ได้ตั้งค่าเผื่อหนี้สงสัยจะสูญแล้ว